次韵子瞻春菜
作者：黄庭堅
朝代：宋

paragraphs: 北方春蔬嚼冰雪，妍暖思采南山蕨。
韭苗水餠姑置之，苦菜黄雞羹糝滑。
蓴絲色紫菰首白，蔞蒿芽甜蔊頭辣。
生葅入湯翻手成，芼以薑橙誇縷抹。
驚雷菌子出萬釘，白鵝截掌鼈解甲。
琅玕森深未飄籜，軟炊香秔煨短茁。
萬錢自是宰相事，一飯且從吾黨說。
公如端爲苦筍歸，明日青衫誠可脫。